Povzetek revizijskega poročila   
Pravilnost dela poslovanja Občine Medvode

Računsko sodišče je revidiralo pravilnost poslovanja Občine Medvode v letu 2019 **v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja**. Cilj revizije je bil izrek mnenja o pravilnosti poslovanja Občine Medvode v letu 2019 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja.

Računsko sodišče je o pravilnosti dela poslovanja Občine Medvode v letu 2019 izreklo mnenje s pridržkom, ker občina ni poslovala v skladu s predpisi in pogodbenimi določili v naslednjih primerih:

* obrazložitve proračuna za leto 2019 niso popolne; poročilo o doseženih ciljih in rezultatih ni popolno;
* porabljenih sredstev splošne proračunske rezervacije v skupnem znesku 24.313 EUR ni razporedila v proračun občine za leto 2019;
* prodala je zemljišče v vrednosti 43.315 EUR, čeprav razpolaganje z nepremičnino ni bilo vključeno v Načrt ravnanja s stvarnim premoženjem Občine Medvode za leto 2019; v 1 primeru oddaje prostorov v najem ni imenovala skrbnika pravnega posla oziroma ga ni določila v pogodbi; v pogodbi o oddaji stvarnega premoženja v najem ni določila vseh obveznosti najemnika;
* v 5 primerih je v razpisni dokumentaciji za javno naročilo navedla določilo, ki ni v skladu z načelom zagotavljanja konkurence med ponudniki; v 1 primeru dodatnih del ni oddala po predpisanem postopku; v 1 primeru je sklenila aneks k pogodbi, za katerega na portal javnih naročil ni poslala v objavo obvestila o spremembi pogodbe o izvedbi javnega naročila v času njegove veljavnosti; v 4 primerih je aneks k pogodbi za dodatna dela sklenila po zaključku del; pri plačilu obveznosti iz proračuna ni upoštevala zakonskih plačilnih rokov; v 1 primeru od izvajalca po sklenitvi aneksa k pogodbi, s katerim se je povečala pogodbena vrednost, ni pridobila nove bančne garancije za dobro izvedbo pogodbenih obveznosti;
* v 3 primerih je prepozno poslala v objavo na portal javnih naročil obvestilo o oddaji javnega naročila oziroma obvestilo o spremembi pogodbe o izvedbi javnega naročila v času njegove veljavnosti; ni sprejela odloka, v katerem bi podrobneje določila sofinanciranje programov športa; v letnem programu športa in javnem razpisu na področju športa je navedla neustrezne programe; v javnem razpisu na področju športa merila niso bila ustrezna, kakor tudi način njihove uporabe ni bil jasno določen; objava javnega razpisa na področju športa ni vsebovala vseh predpisanih sestavin; ni sprejela lokalnega programa za kulturo; v javnem razpisu na področju kulture je določila razpisni rok, krajši od 1 meseca; na svetovni splet ni posredovala vseh dokumentov javnih razpisov na področju športa, kulture, otroških in mladinskih programov, prireditev ter programov društev in zvez društev s področja spodbujanja razvoja turizma;
* za redno vzdrževanje javne razsvetljave je plačala 30.083 EUR, ne da bi z izvajalcema sklenila pogodbo;
* storitve rednega vzdrževanja javne razsvetljave v skupnem znesku 29.657 EUR brez DDV je oddala brez predhodno izvedenega postopka oddaje javnega naročila.

Računsko sodišče je Občini Medvode podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 2. februarja 2022